Samfélagsmiðlastjarnan Sigrún Sigurpálsdóttir býr á Egilsstöðum og á fjögur börn á öllum aldri . Elsta barnið hennar er 16 ára gamall unglingur en yngri þrjú börnin á hún með sambýlismanni sínum Steinþóri Guðna Stefánssyni og er það yngsta aðeins tveggja ára gamalt . Sigrún segir að meðgöngurnar hafi reynst henni erfiðari með aldrinum en allar fæðingarnar voru mjög ólíkar . Hvernig mamma vilt þú vera ? „ Ég vil vera góð fyrirmynd fyrir börnin mín , kenna þeim góð gildi og ég vil geta veitt þeim þá ást og umhyggju sem þau þurfa . Samband okkar mæðgna , mín og elstu stelpunnar minnar , er til dæmis nákvæmlega dæmi um hvernig mamma ég vil vera . Hún talar við mig um allt , segir mér allt og við eigum alveg ótrúlega gott samband sem er mér svo mikilvægt . Ég vil að börnin mín geti leitað til mín með hvað sem er . “ Hvað leggur þú áherslu á í uppeldinu ? „ Ég legg mikla áherslu á að þau læri að við búum öll á sömu plánetunni og eigum þar af leiðandi öll sama tilverurétt . Ég legg svo gríðarlega áherslu á að kenna þeim að einelti og stríðni er eitthvað sem að við tökum ekki þátt í . Ég vil að þau læri að vera sjálfstæð og kunni að standa og falla með ákvörðunum sínum . “ Hvernig breyttist lífið eftir að þú varðst mamma ? „ Það breyttist heilmikið . Og svo breytist það með hverju barninu sem bættist við . Ég var náttúrulega ung þegar ég varð mamma . Ég var nýorðin 18 ára þegar ég eignaðist mitt fyrsta barn svo stökkið var svolítið stórt þar sem jafnaldrarnir voru ekki mikið farnir að huga að barneignum . En lífið breyttist svo sannarlega til hins betra eftir að ég varð mamma . “ Stutt er á milli yngri barna Sigrúnar . Ljósmynd / Aðsend Hvernig gengu meðgöngurnar ? „ Ég legg alla vega ekki í fleiri meðgöngur eftir síðustu meðgöngu en meðgöngurnar urðu einhvern veginn erfiðari með hverju barni . Ég gekk 42 vikur með elstu en meðgangan sjálf gekk vel . Hún var hins vegar stærsta barnið mitt og ég var lengi að jafna mig eftir þá fæðingu . Önnur meðganga gekk eiginlega best , ég var í líkamlega betra formi og léttari á mér , þyngdist minna en á fyrstu meðgöngu nema síðari hluta meðgöngunnar fór ég að finna fyrir grindargliðnun . Þriðja meðganga gekk sæmilega , ég var hálfslöpp og hálfveik bara alla meðgönguna . Ældi fram á 18. viku og leið ekki vel og var enn verri í grindinni . Fjórða meðgangan var svo erfiðust . Ég var mjög slöpp alla meðgönguna , með mikinn bjúg og hafði varla orku í að standa undir sjálfri mér . En ég greindist svo með meðgöngueitrun á 33. viku og átti á 34. viku . “ Var öðruvísi að eignast fyrsta barnið en yngri börnin ? „ Já það var allt öðruvísi . Það liðu tíu ár frá fyrsta barni og að öðru barni en munurinn liggur held ég aðallega í aldrinum á mér . Það munar mjög miklu að eignast barn 18 ára og að eignast barn 28 ára . Ég fann bara hvernig ég var mikið betur tilbúin fyrir allt 28 ára og skildi hlutina einhvern veginn miklu betur . “ Sigrún á dótturina Elisabeth Önnu sem er 16 ára . Ljósmynd / Aðsend Hvað kom þér á óvart varðandi móðurhlutverkið ? „ Kannski ekki svo margt , ég var 12 ára þegar ég eignaðist litla systur og var alltaf mikil mamma í mér svo ég held ég hafi verið nokkuð vel undirbúin þannig séð . En það eru breyttir tímar og það er mikil pressa á mæðrum í dag . Þetta var ekki svona þegar ég átti fyrsta barn . Ég upplifið það alla vega ekki þannig þá en finn það núna . “ Hvernig er að ala upp ungling á sama tíma og lítil börn ? „ Það er svolítið púsluspil stundum . Yngri börnin þurfa náttúrulega miklu meiri umönnun en unglingurinn og því fer oft mikill tími í að sinna þeim . En svo fáum við mæðgur góðan tíma oft þegar börnin eru sofnuð . Stundum þarf ég nú að kveikja á sjónvarpinu fyrir þau yngri til að fá frið til að hjálpa elstu með heimalærdóm og þetta eru bara aðstæður sem við gerum það besta úr . Hún hjápar mér líka á heimilinu og með systkini sín og ég er ofboðslega heppin með það . Ég veit ekki hvar ég væri án unglingsins míns . “ Sigrún á sex ára gamlan strák og fjögurra ára gamlan strák með sambýlismanni sínum , Steinþóri Guðna Stefánssyni . Ljósmynd / Aðsend Hvernig hreyfðir þú þig þegar þú varst ólétt ? „ Ég hef aldrei stundað líkamsrækt á meðgöngu en fór reglulega í göngutúra . Ég keypti mér bara mannbrodda ef það var vetur . Ég mæli með því , ekkert grín að detta á meðgöngu en það hentaði mér einhvern veginn best að ganga úti í fersku lofti . “ Hvernig komstu þér í form eftir meðgöngu ? „ Númer eitt , tvö og þrjú er að leyfa líkamanum að jafna sig eftir meðgöngu . Hann tekur sex vikur í að jafna sig að mestu og ég hef alltaf hlýtt því þar sem mér finnst það skipta miklu máli . Ég þyngdist um 30 kíló á fyrstu meðgöngu en léttist um 45 kíló eftir að ég átti . Ég sem sagt léttist alveg svakalega í brjóstagjöfinni og um leið gekk ég ofboðslega mikið með vagninn , enda að vori sem hún fæddist og góður tími fyrir göngutúra . Á þeim tíma var ég ekkert mikið að spá í að koma mér í eitthvert form . Ég var bara að læra nýtt hlutverk og einbeitti mér að því . Þarna kemur að þessari pressu sem ég nefndi áðan því þá var ekki svona mikil umræða um að koma sér í form eftir meðgöngu . Eftir að annað barnið mitt var orðið fimm mánaða fékk ég mér einkaþjálfara og æfði mjög mikið . Ég keppti í fitness þegar hann var 14 mánaða . Það var einhver manía sem ég fékk þar sem brjóstagjöfin var ekki að virka í það skiptið , “ segir Sigrún í gríni . Sigrún nýtur þess að fara út að ganga . Ljósmynd / Aðsend Svo verður þetta flóknara þegar börnunum fjölgar og mjög eðlilegt að maður nái ekki að mæta í ræktina með mörg börn . Ég hef verið dugleg að ganga á kvöldin þegar börnin eru sofnuð og sú hreyfing gerir alveg ofboðslega mikið fyrir mig . Ég náði af mér 12 kílóum eftir að ég átti Eydísi bara með því að minnka matarskammtana og ganga á kvöldin . “ Hvernig eru þínar fæðingarsögur ? „ Ég var gengin 41v 5d og ekkert að gerast . Leghálsinn ekkert að taka við sér og leit út fyrir að barnið ætlaði að vera þarna í nokkrar vikur í viðbót . Ég fékk fjöldann allan af stílum upp í leggöngin sem gerðu ekkert gagn og á endanum þurfti að hálfpartinn þvinga / rífa leghálsinn upp svo hann myndi byrja að opnast . Þá var loksins hægt að sprengja belginn og það var milli 11 og 12 og þá byrjuðu bara harðar hríðar . Ég fékk svo mænudeyfingu sem bjargaði mér alveg en mér var svo gefið dreypi í æð til að auka hríðirnar til að koma þessu almennilega af stað . Um 17:30 mátti ég svo loks fara að rembast og kl 17:54 kom Elísabeth í heiminn 17 merkur og 54 cm. “ Annað barn : „ Ég var komin 39v 5d og var búin að vera með slæman túrverkjaseyðing um morguninn , mér var boðið að koma og láta hreyfa við belgnum sem ég þáði og við að jókst seyðingurinn . En ég fann ekkert svo mikið fyrir honum því ég var með brotna fyllingu og tannpínu og náði að fá neyðartíma hjá tannlækni . Þannig að ég var þarna komin með hríðarverki , hjá tannlækni með tannpínu . Ekki eitthvað sem ég mæli með en tannlæknirinn bjargaði mér alveg og lagaði tannpínuna . Ég heimtaði svo að kallinn keyrði mig í Hagkaup ( þá bjuggum við á Akureyri ) því ég VARÐ að fá salatbar . Ég stökk svo á milli rekka í verstu verkjunum blásandi og másandi , en þarna var ég ekkert komin af stað í mínum huga , ég var bara með slæma fyrirvaraverki . Við vorum svo ekki búin að vera lengi heima þegar ég gat ekki meira og Steinþór hringdi í ljósuna sem sagði okkur að koma . Ég þurfti að stoppa svona 14 sinnum á leiðinni í lyftuna og inn á biðstofu , og svo aftur út ganginn og inn á fæðingarstofu . Ég átti hann deyfingarlaust og fæðingin gekk eins og í sögu . Hann var um 15 merkur og 50 cm og fæddist 22:20 . “ Þriðja barn : „ Ég átti tíma í eftirlit hjá fæðingarlækni komin 38v 4d , ég var orðin svo buguð af grindarverkjum og leið bara ekki vel . Hann skoðaði barnið í sónar og reiknaði út að legvatnsmagnið væri undir mörkum sem útskýrði mjög sársaukafull spörk frá barninu . Þannig að það var ákveðið að gangsetja mig daginn eftir . Sú fæðing gekk líka eins og í sögu og ég náði með hjálp yndislegrar ljósmóður að anda mig í gegnum hríðirnar og gera þetta deyfingalaust en ekkert barnanna minna hefur sparkað eins mikið og hann gerði . Á meðan ég var að rembast meira að segja og ljósan hafði orð á því að hún hefði sjaldan séð annað eins . Maginn gekk til og ég skildi bara ekki hvernig barnið myndi ná að fæðast ef hann gæti ekki verið kyrr . En það tókst nú ansi vel og hann var 13,5 merkur og 51 cm . Hann fæddist um kl. 15 . En þess má geta að hann er enn þá jafn virkur í dag og hann var í móðurkviði . “ „ Fjórða barnið var svolítill rússíbani og eitthvað sem ég átti ekki von á að upplifa . Ég varð mjög veik á fyrstu vikunum og gat eiginlega ekki falið meðgönguna þó ég hafi nú reynt það . Ég fékk bara fullt af „ flensum “ á þessum tíma . Ég var algjörlega orkulaus alla meðgönguna , járnlítil og þetta var bara allt eitthvað öðruvísi en ég var vön . Elsta dóttir mín fermdist þarna þegar ég var komin á um síðasta þriðjung meðgöngunnar og ég náði lítið að taka þátt í undirbúningi annað en að sitja og segja fyrir verkum , alveg ofboðslega heppin með fólkið í kringum okkur sem sáu um matinn og allt . Ég náði reyndar að skreyta fermingartertuna hennar sem var mikill sigur . En svo þegar ég var komin 33 v mældist blóðþrýstingurinn hækkandi og prótein í þvagi svo það var ákveðið að ég færi norður á Akureyri í nánari skoðun og innlögn . Ég sá fyrir mér að ég yrði þar næstu sjö vikurnar . Þarna var ég bara í algjörri slökun og undir góðu eftirliti en ég þoldi svo illa þennan hækkaða blóðþrýsting . Ég fékk svo svakalegan hausverk og þá fann ég bara að blóþrýstingurinn var orðinn hár . Það var svo eina nóttina , viku eftir að ég kom norður að ég fékk sterk verkjalyf vegna höfuðverkjarins og ég hefði átt að ná fimm tíma svefni á þeim en eftir tæpa tvo tíma var ég vöknuð aftur og hausinn á mér við það springa . Þá var ræstur út fæðingarlæknir sem mat það svo að ég yrði að fara suður og þarna var hringd út sjúkraflugvél og ég flutt klukkan fjögur um nóttina . Ég var sem sagt komin með meðgöngueitrun sem er mjög sjaldgæft þegar fólk eignast sitt þriðja barn saman , yfirleitt kemur hún við fyrstu meðgöngu . Og líka því það hafði ekkert borið á þessu á fyrri meðgöngum . Þegar við komum suður hittum við lækni sem sagði okkur það að öll gildi væru að hækka ( sem sagt þau sem fylgja meðgöngueitrun ) og þegar þangað var komið var eina lækningin að framkalla fæðingu . Ég var því sett af stað og þetta var allt mjög óraunverulegt , barnið allt í einu bara að fara að fæðast , við í Reykjavík , hin börnin og tengdafjölskyldan á Egilsstöðum og mín fjölskylda á Akureyri . Ég á vinkonur í Reykjavík sem létu sitt ekki eftir liggja og stjönuðu við okkur . Ómetanlegt ! En þetta gekk vel fyrir utan það að ég var svo kvalin í höfðinu að ég sá illa og þoldi illa ljós . Ég fékk svo aftur sterk verkjalyf eftir að búið var að sprengja belginn því ekki gat ég hugsað mér að þurfa að rembast með þennan hausverk . Ég náði að sofa í alveg einn til tvo tíma , vaknaði svo með rosalega rembingsþörf . Þannig að það var athuguð útvíkkun og þá var ég komin með tíu cm , sofnaði með fjóra í útvíkkun og vaknaði með tíu . Svo þær sögðu mér að prófa bara að rembast í næstu hríð og ég var að reyna að segja þeim að barnið væri komið niður en þeim fannst það nú ólíklegt og svo á meðan þær stóðu þarna hjá mér og voru að spjalla saman kom hríð og ég rembdist svona aðeins og fann að hún bara kom , svo þær þurftu hálfpartinn að stökkva til og taka við henni . Hún var svo agnarsmá fannst okkur . 2.072 gr. ( átta merkur ) og 43 cm . Hún fór á vöku og fékk þar sondu , en daginn eftir að hún fæddist kom ein af vökunni með hana inn á herbergi til okkar og sagði að dóttir okkar væri svolítið ákveðin , hún vildi ekkert þessa sondu , hún leitaði bara að brjóstinu sem hún fékk og drakk eins og herforingi . Hún dafnar vel og ekki myndi maður ímynda sér að hún hefði fæðst eitthvað fyrir tímann . “ Sigrún eignaðist Eydísi Ylfu fyrir tímann . Ljósmynd / Aðsend